02019D2208 — RO — 23.12.2019 — 000.001

Acest document are doar scop informativ și nu produce efecte juridice. Instituțiile Uniunii nu își asumă răspunderea pentru conținutul său. Versiunile autentice ale actelor relevante, inclusiv preambulul acestora, sunt cele publicate în Jurnalul Oficial al Uniunii Europene și disponibile pe site-ul EUR-Lex. Aceste texte oficiale pot fi consultate accesând linkurile integrate în prezentul document.





Rectificată prin:









▼B

DECIZIA (UE) 2019/2208 A CONSILIULUI

din 9 decembrie 2019

privind poziția care urmează să fie adoptată, în numele Uniunii Europene, în cadrul Comitetului APE instituit prin Acordul de parteneriat economic preliminar dintre Ghana, pe de o parte, și Comunitatea Europeană și statele sale membre, pe de altă parte, în ceea ce privește adoptarea Protocolului nr. 1 privind definirea noțiunii de „produse originare” și metodele de cooperare administrativă







Articolul 1

Poziția care urmează să fie adoptată, în numele Uniunii, în cadrul reuniunii anuale din 2019 a Comitetului APE instituit prin Acordul de parteneriat economic preliminar dintre Ghana, pe de o parte, și Comunitatea Europeană și statele sale membre, pe de altă parte, în ceea ce privește adoptarea unei decizii a Comitetului APE cu privire la Protocolul nr. 1 privind definirea noțiunii de „produse originare” și metodele de cooperare administrativă se bazează pe proiectul de decizie a Comitetului APE atașat la prezenta decizie.

Articolul 2

Prezenta decizie intră în vigoare la data adoptării.









PROIECT

DECIZIA Nr. ... / 2019 A COMITETULUI APE

INSTITUIT PRIN ACORDUL DE PARTENERIAT ECONOMIC PRELIMINAR DINTRE GHANA, PE DE O PARTE, ȘI COMUNITATEA EUROPEANĂ ȘI STATELE SALE MEMBRE, PE DE ALTĂ PARTE,

din ... 2019

referitoare la adoptarea Protocolului nr. 1 privind definirea noțiunii de „produse originare” și metodele de cooperare administrativă







Articolul 1

Se adoptă textul Protocolului nr. 1 privind definirea noțiunii de „produse originare” și metodele de cooperare administrativă, prevăzut în anexa la prezenta decizie.

Articolul 2

Prezenta decizie intră în vigoare de la data semnării.









ANEXĂ

Protocolul nr. 1 privind definirea noțiunii de „produse originare” și metodele de cooperare administrativă

CUPRINS TITLUL I: DISPOZIȚII GENERALE Articole 1. Definiții TITLUL II: DEFINIREA NOȚIUNII DE „PRODUSE ORIGINARE” Articole 2. Condiții generale 3. Produse obținute integral 4. Produse prelucrate sau transformate suficient 5. Operațiuni de prelucrare sau transformare insuficiente 6. Prelucrarea sau transformarea materialelor importate în Uniunea Europeană fără taxe vamale 7. Cumulul de origine 8. Cumul cu alte țări care beneficiază de un acces fără taxe vamale și fără cote la piața Uniunii Europene 9. Unitatea de luat în considerare 10. Accesorii, piese de schimb și utilaje 11. Seturi 12. Elemente neutre 13. Separare contabilă TITLUL III: CONDIȚII TERITORIALE Articole 14. Principiul teritorialității 15. Nemodificare 16. Expoziții TITLUL IV: DOVADA DE ORIGINE Articole 17. Condiții generale 18. Procedura de eliberare a unui certificat de circulație a mărfurilor EUR.1 19. Certificatele de circulație a mărfurilor EUR.1 eliberate a posteriori 20. Eliberarea unui duplicat al certificatului de circulație a mărfurilor EUR.1 21. Condiții de întocmire a unei declarații de origine 22. Exportator autorizat 23. Valabilitatea dovezii de origine 24. Prezentarea dovezii de origine 25. Importul eșalonat 26. Scutiri de la prezentarea dovezii de origine 27. Procedura de informare în vederea cumulului 28. Documente justificative 29. Păstrarea dovezii de origine și a documentelor justificative 30. Neconcordanțe și erori formale 31. Sume exprimate în euro TITLUL V: COOPERARE ADMINISTRATIVĂ Articole 32. Condiții administrative în care produsele pot beneficia de pe urma acordului 33. Notificări efectuate de autoritățile vamale ale părților 34. Alte metode de cooperare administrativă 35. Controlul dovezilor de origine 36. Controlul declarațiilor furnizorului 37. Soluționarea litigiilor 38. Sancțiuni 39. Derogări TITLUL VI: CEUTA ȘI MELILLA Articole 40. Condiții generale 41. Condiții speciale TITLUL VII: DISPOZIȚII FINALE Articole 42. Revizuirea și aplicarea regulilor de origine 43. Anexe 44. Punerea în aplicare a protocolului 45. Dispoziții tranzitorii pentru mărfurile aflate în tranzit sau în depozit

ANEXE LA PROTOCOLUL Nr. 1 ANEXA I la Protocolul nr. 1: Note introductive privind lista prezentată în anexa II la protocol ANEXA II la Protocolul nr. 1: Lista prelucrărilor sau a transformărilor care trebuie aplicate materialelor neoriginare pentru ca produsul fabricat să poată dobândi caracterul de produs originar ANEXA II-A la Protocolul nr. 1: Derogări de la lista prelucrărilor sau transformărilor care trebuie aplicate materialelor neoriginare pentru ca produsul fabricat să poată dobândi caracterul de produs originar ANEXA III la Protocolul nr. 1: Formular pentru certificatul de circulație a mărfurilor EUR.1 ANEXA IV la Protocolul nr. 1: Declarația de origine ANEXA V-A la Protocolul nr. 1: Declarația furnizorului pentru produsele cu caracter originar preferențial ANEXA V-B la Protocolul nr. 1: Declarația furnizorului pentru produsele fără caracter originar preferențial ANEXA VI la Protocolul nr. 1: Fișa de informații ANEXA VII la Protocolul nr. 1: Formular pentru cererea de derogare ANEXA VIII la Protocolul nr. 1: Țări și teritorii de peste mări DECLARAȚIE COMUNĂ privind Principatul Andorra DECLARAȚIE COMUNĂ privind Republica San Marino

TITLUL I

DISPOZIȚII GENERALE

Articolul 1

Definiții

În sensul prezentului protocol:

(a) „fabricare” înseamnă orice formă de prelucrare sau transformare, inclusiv asamblarea sau operațiunile specifice;

(b) „material” înseamnă orice ingredient, materie primă, componentă sau parte etc. utilizată la fabricarea produsului;

(c) „produs” înseamnă produsul obținut, chiar în cazul în care este destinat utilizării ulterioare în cadrul unei alte operațiuni de fabricare;

(d) „mărfuri” înseamnă atât materialele, cât și produsele;

(e) „valoare în vamă” înseamnă valoarea stabilită în conformitate cu acordul privind punerea în aplicare a articolului VII din Acordul General pentru Tarife și Comerț (GATT) din 1994 (Acordul OMC privind valoarea în vamă);

(f) „preț franco fabrică” înseamnă prețul plătit pentru produs fabricantului din Uniunea Europeană sau din Ghana în a cărui întreprindere s-a efectuat ultima prelucrare sau transformare, inclusiv valoarea tuturor materialelor utilizate, din care se scad toate taxele interne plătite care sunt sau pot fi restituite atunci când produsul obținut este exportat;

(g) „valoarea materialelor” înseamnă valoarea în vamă în momentul importului materialelor neoriginare utilizate sau, dacă aceasta nu este cunoscută sau nu poate fi stabilită, primul preț verificabil plătit pentru aceste materiale în Uniunea Europeană sau în Ghana;

(h) „valoarea materialelor originare” înseamnă valoarea acestor materiale astfel cum este definită la litera (g) aplicată mutatis mutandis;

(i) „valoare adăugată” înseamnă prețul franco fabrică al produselor, din care se scade valoarea în vamă a materialelor importate din țările terțe în Uniunea Europeană, țările ACP care au aplicat un acord de parteneriat economic (APE) măcar cu titlu provizoriu sau TTPM; dacă valoarea în vamă nu este cunoscută sau nu poate fi stabilită, se ia în considerare primul preț verificabil plătit pentru aceste materiale în Uniunea Europeană sau în Ghana;

(j) „capitole” și „poziții” înseamnă capitolele și pozițiile din patru cifre utilizate în nomenclatura care constituie Sistemul armonizat de denumire și codificare a mărfurilor (denumit în continuare „Sistemul armonizat” sau „SA”);

(k) „încadrat” se referă la încadrarea unui produs sau a unui material într-o poziție determinată;

(l) „transport” înseamnă produsele care sunt expediate simultan de la un exportator la un destinatar sau însoțite de un singur document de transport acoperind transportul lor de la exportator la destinatar sau, în absența unui astfel de document, de o singură factură;

(m) „teritorii” înseamnă teritoriile, inclusiv apele teritoriale;

(n) „TTPM” înseamnă țările și teritoriile de peste mări, astfel cum sunt definite în anexa VIII la prezentul protocol;

(o) „Comitet” înseamnă Comitetul special pentru vămi și facilitarea comerțului menționat la articolul 34 din prezentul acord.

TITLUL II

DEFINIREA NOȚIUNII DE „PRODUSE ORIGINARE”

Articolul 2

Condiții generale

(1) În sensul prezentului acord, următoarele produse sunt considerate originare din Uniunea Europeană:

(a) produsele obținute integral în Uniunea Europeană în înțelesul articolului 3 din prezentul protocol;

(b) produsele obținute în Uniunea Europeană și care conțin materiale care nu au fost obținute integral acolo, cu condiția ca aceste materiale să fi făcut, în Uniunea Europeană, obiectul unor prelucrări și transformări suficiente, în înțelesul articolului 4 din prezentul protocol.

(2) În sensul prezentului acord, următoarele produse sunt considerate originare din Ghana:

(a) produsele obținute integral în Ghana în înțelesul articolului 3 din prezentul protocol;

(b) produsele obținute în Ghana și care conțin materiale care nu au fost obținute integral acolo, cu condiția ca aceste materiale să fi făcut, în Ghana, obiectul unor prelucrări sau transformări suficiente, în înțelesul articolului 4 din prezentul protocol.

Articolul 3

Produse obținute integral

(1) Sunt considerate ca fiind obținute integral în Ghana sau în Uniunea Europeană:

(a) animalele vii născute și crescute pe teritoriul acestora;

(b) produsele minerale extrase din solul acestora sau din mediul submarin care aparține acestora;

(c) produsele din regnul vegetal care sunt recoltate pe teritoriul acestora;

(d) produsele care provin de la animalele vii crescute pe teritoriul acestora;

(e) (i) produsele de vânătoare și produsele pescărești obținute pe teritoriul acestora; (ii) produsele de acvacultură, inclusiv de maricultură, pentru cazurile în care peștii sunt crescuți pe teritoriul acestora din ouă, icre, larve sau pești mici;

(f) produsele care provin din pescuitul maritim și alte produse scoase din mare în afara apelor teritoriale ale Uniunii Europene sau ale Ghanei, de către navele acestora;

(g) produsele fabricate la bordul navelor-fabrică ale acestora, exclusiv din produsele menționate la litera (f);

(h) articolele uzate, care nu se mai pot folosi decât pentru recuperarea materiilor prime;

(i) deșeurile provenite din operațiunile de fabricare care se efectuează pe teritoriul lor;

(j) produsele extrase din solul sau din subsolul marin aflat în afara apelor lor teritoriale, cu condiția ca acestea să aibă drepturi exclusive de exploatare a solului sau a subsolului respectiv;

(k) mărfurile fabricate pe teritoriul acestora exclusiv din produsele indicate la literele (a)‐(j).

(2) Termenii „navele acestora” și „navele-fabrică ale acestora” utilizate la alineatul (1) literele (f) și (g) din prezentul articol nu se aplică decât în cazul navelor și navelor-fabrică:

(a) care sunt înmatriculate sau înregistrate într-un stat membru al Uniunii Europene sau în Ghana; și

(b) care arborează pavilionul unui stat membru al Uniunii Europene sau al Ghanei și

(c) care respectă una din următoarele condiții: (i) cel puțin 50 % dintre acestea sunt în proprietatea unor cetățeni din state membre ale Uniunii Europene și/sau din Ghana; sau (ii) sunt în proprietatea unor societăți: — care își au sediile sociale și sediile principale într-un stat membru al Uniunii Europene sau în Ghana; și — care sunt în proporție de cel puțin 50 % în proprietatea unuia sau a mai multor state membre ale Uniunii Europene și/sau a Ghanei, a unor instituții publice sau a unor cetățeni din unul sau mai multe din aceste state.

(3) În pofida alineatului (2) din prezentul articol, la cererea Ghanei, navele navlosite sau luate în leasing de Ghana sunt considerate „navele sale” pentru a întreprinde activități de pescuit în zona sa economică exclusivă, cu condiția să li se fi făcut o ofertă în prealabil operatorilor economici din Uniunea Europeană și cu condiția ca normele de aplicare definite în prealabil de Comitet să fie respectate. Comitetul garantează respectarea condițiilor stabilite în prezentul alineat.

(4) Condițiile prevăzute la alineatul (2) din prezentul articol pot fi îndeplinite în Ghana, precum și în statele semnatare ale diferitor acorduri de parteneriat economic cu care este aplicabil cumulul. În aceste cazuri, se consideră că produsele sunt originare din statul de pavilion.

Articolul 4

Produse prelucrate sau transformate suficient

(1) În sensul articolului 2 din prezentul protocol, produsele care nu sunt obținute integral sunt considerate ca fiind prelucrate sau transformate suficient atunci când sunt îndeplinite condițiile prevăzute în lista din anexa II la prezentul protocol.

(2) În sensul articolului 2 din prezentul protocol și în pofida alineatului (1) din prezentul articol, produsele indicate în anexa II-A la prezentul protocol pot fi considerate prelucrate sau transformate suficient, atunci când sunt îndeplinite condițiile prevăzute în anexa respectivă. Fără a aduce atingere dispozițiilor articolului 42 alineatul (2) din prezentul protocol, anexa II-A la prezentul protocol se aplică numai exporturilor din Ghana și pentru o perioadă de cinci (5) ani de la data intrării în vigoare a prezentului protocol.

(3) Condițiile prevăzute la alineatele (1) și (2) din prezentul articol indică, pentru toate produsele reglementate de prezentul acord, prelucrarea sau transformarea la care trebuie să fie supuse materialele neoriginare utilizate la fabricarea acestor produse și se aplică exclusiv acestor materiale. Prin urmare, în cazul în care un produs care a dobândit caracterul de produs originar, prin îndeplinirea condițiilor stabilite în una dintre liste pentru respectivul produs, este utilizat la fabricarea unui alt produs, condițiile aplicabile produsului în care este încorporat nu i se aplică și nu se iau în considerare materialele neoriginare care au putut fi utilizate la fabricarea sa.

(4) În pofida alineatelor (1) și (2) din prezentul articol, materialele neoriginare care, conform condițiilor stabilite în anexa II și în anexa II-A la prezentul protocol, nu trebuie să fie utilizate la fabricarea respectivului produs, pot fi totuși utilizate, cu condiția ca:

(a) valoarea lor totală să nu depășească 15 % din prețul franco fabrică al produsului;

(b) aplicarea prezentului alineat să nu ducă la depășirea procentului sau a procentelor prevăzute în listă privind valoarea maximă a materialelor neoriginare.

(5) Dispozițiile alineatului (4) din prezentul articol nu se aplică produselor de la capitolele 50‐63 din Sistemul armonizat.

(6) Alineatele (1)-(5) din prezentul articol se aplică sub rezerva dispozițiilor articolului 5 din prezentul protocol.

Articolul 5

Operațiuni de prelucrare sau transformare insuficiente

(1) Prelucrările sau transformările următoare sunt considerate insuficiente pentru a conferi caracterul de produs originar, indiferent dacă condițiile de la articolul 4 din prezentul protocol sunt îndeplinite sau nu:

(a) operațiuni de manipulare pentru asigurarea păstrării în stare bună a produselor în timpul transportului și depozitării lor;

(b) operațiunile simple de îndepărtare a prafului, de cernere, de sortare, de clasificare, de asortare (inclusiv alcătuirea unor seturi de mărfuri), de spălare, de curățare, de vopsire, de șlefuire, de tăiere;

(c) îndepărtarea oxidului, a uleiului, a vopselei sau a altor straturi acoperitoare;

(d) (i) schimbări ale ambalajului, segmentarea și asamblarea pachetelor; (ii) simpla îmbuteliere în sticle, flacoane, doze, ambalarea în saci, tocuri, cutii, pe cartoane, planșete etc., precum și orice alte operațiuni simple de ambalare;

(e) aplicarea chiar pe produse sau pe ambalajele acestora a unor mărci, etichete, sigle sau alte semne distinctive similare;

(f) simpla amestecare a produselor, chiar din categorii diferite; amestecarea zahărului cu orice alt material;

(g) simpla asamblare a părților pentru a constitui un produs complet;

(h) simpla demontare a produselor în părți;

(i) călcarea sau presarea textilelor;

(j) decorticarea, albirea parțială sau totală, lustruirea și glazurarea cerealelor și a orezului;

(k) operațiunile care constau în adăugarea de coloranți sau de arome în zahăr sau în formarea de bucăți de zahăr; măcinarea totală sau parțială a zahărului cristalizat;

(l) înlăturarea pieliței, scoaterea sâmburilor și decojirea fructelor, a nucilor și a legumelor;

(m) ascuțirea, simpla măcinare sau simpla tăiere;

(n) o combinare a două sau mai multe dintre operațiunile menționate la literele (a)-(m).

(o) sacrificarea animalelor.

(2) Toate operațiunile efectuate fie în Uniunea Europeană, fie în Ghana asupra unui produs sunt luate în calcul împreună atunci când se stabilește dacă prelucrarea sau transformarea suferită de acel produs trebuie considerată insuficientă în înțelesul alineatului (1) din prezentul articol.

Articolul 6

Prelucrarea sau transformarea materialelor importate în Uniunea Europeană fără taxe vamale

(1) Fără a aduce atingere dispozițiilor articolului 2 din prezentul protocol, materialele neoriginare care pot fi importate în Uniunea Europeană fără taxe vamale, în urma aplicării unor tarife convenționale aferente clauzei națiunii celei mai favorizate (CNF), în conformitate cu tariful său vamal comun ( 1 ), sunt considerate materiale originare din Ghana atunci când sunt încorporate într-un produs obținut în această țară, dacă au fost supuse, în această țară, unor prelucrări sau transformări în afara celor menționate la articolul 5 alineatul (1) din prezentul protocol.

(2) Certificatele de circulație a mărfurilor EUR.1 (rubrica 7) sau declarațiile de origine eliberate în temeiul alineatului (1) din prezentul articol au înscrisă următoarea mențiune:

— „Application of Article 6(1) of Protocol No. 1 to the Ghana-EU EPA”.

(3) Uniunea Europeană comunică în fiecare an Comitetului lista materialelor cărora li se aplică dispozițiile prezentului articol. După comunicare, lista este publicată de Comisia Europeană în Jurnalul Oficial al Uniunii Europene (seria C), precum și de Ghana conform propriilor sale proceduri.

(4) Cumulul prevăzut la prezentul articol nu se aplică materialelor care, la importul în Uniune, fac obiectul unor taxe antidumping sau compensatorii atunci când provin dintr-o țară care face obiectul acestor taxe antidumping sau compensatorii.

Articolul 7

Cumulul de origine

(1) Fără a aduce atingere dispozițiilor articolului 2 din prezentul protocol, materialele originare din una dintre părți, dintr-o altă țară din Africa de Vest ( 2 ) care beneficiază de un acces fără taxe vamale și fără cote la piața Uniunii Europene, din alte state ACP care au aplicat un APE cel puțin cu titlu provizoriu sau din TTPM sunt considerate ca fiind originare din cealaltă parte atunci când sunt încorporate într-un produs care este obținut acolo, dacă prelucrarea sau transformarea efectuată pe teritoriul acestei părți nu se limitează la operațiunile menționate la articolul 5 alineatul (1) din prezentul protocol.

Atunci când prelucrarea sau transformarea efectuată pe teritoriul părții în cauză se limitează la operațiunile menționate la articolul 5 alineatul (1) din prezentul protocol, produsul obținut nu este considerat originar din această parte decât dacă valoarea adăugată dobândită acolo este superioară valorii materialelor utilizate, originare din oricare dintre celelalte țări sau teritorii. În caz contrar, produsul obținut este considerat a fi originar din țara sau teritoriul din care provine valoarea cea mai mare a materialelor originare folosite la fabricarea produsului final.

Originea materialelor originare din alte state ACP care au aplicat un APE măcar cu titlu provizoriu și din TTPM este stabilită în conformitate cu regulile de origine aplicabile în temeiul acordurilor preferențiale dintre Uniunea Europeană și aceste țări și în conformitate cu dispozițiile articolului 27 din prezentul protocol.

(2) Fără a aduce atingere dispozițiilor articolului 2 din prezentul protocol, se consideră că prelucrarea și transformarea efectuate pe teritoriul uneia dintre părți, în alte state ACP care au aplicat un APE măcar cu titlu provizoriu sau în TTPM sunt efectuate pe teritoriul celeilalte părți dacă materialele sunt supuse unei prelucrări sau transformări ulterioare care nu se limitează la operațiunile menționate la articolul 5 alineatul (1) din prezentul protocol.

Atunci când prelucrarea sau transformarea efectuată pe teritoriul uneia dintre părți se limitează la operațiunile menționate la articolul 5 alineatul (1) din prezentul protocol, produsul obținut nu este considerat originar din această parte decât dacă valoarea adăugată dobândită acolo este superioară valorii materialelor utilizate în oricare dintre țările sau teritoriile menționate. În caz contrar, produsul obținut este considerat a fi originar din țara sau teritoriul din care provine valoarea cea mai mare a materialelor folosite la fabricarea produsului final.

Originea produsului final se determină în conformitate cu regulile de origine din prezentul protocol și cu dispozițiile articolului 27 din prezentul protocol.

(3) Cumulul prevăzut la alineatele (1) și (2) din prezentul articol nu poate fi aplicat altor state ACP care au aplicat un APE măcar cu titlu provizoriu, unei alte țări din Africa de Vest care beneficiază de un acces fără taxe vamale și fără cote la piața Uniunii Europene și TTPM decât dacă:

(a) partea destinatară și toate țările și teritoriile care participă la obținerea caracterului de produs originar au încheiat un acord sau o înțelegere de cooperare administrativă ce garantează buna aplicare a prezentului articol și ce conține o referință la utilizarea unor dovezi de origine adecvate;

(b) Ghana și Uniunea Europeană își transmit reciproc, prin intermediul Comisiei Europene și al Ministerului comerțului și industriei al Republicii Ghana, detaliile referitoare la acordurile de cooperare administrativă cu celelalte țări sau teritorii menționate la prezentul articol. Comisia Europeană publică în Jurnalul Oficial al Uniunii Europene (seria C), iar Ghana publică, conform propriilor proceduri, data de la care cumulul prevăzut la prezentul articol poate fi aplicat țărilor sau teritoriilor enumerate la prezentul articol care au îndeplinit condițiile necesare.

(4) Cumulul prevăzut la prezentul articol nu se aplică următoarelor materiale:

(a) încadrate la pozițiile 16.04 și 16.05 din Sistemul armonizat, care sunt originare din statele din Pacific semnatare ale unui APE în temeiul protocolului II articolul 6 alineatul (6) din Acordul interimar de parteneriat dintre Comunitatea Europeană, pe de o parte, și statele din Pacific, pe de altă parte ( 3 );

(b) încadrate la pozițiile 16.04 și 16.05 din Sistemul armonizat, care sunt originare din statele din Pacific semnatare ale unui APE în temeiul oricărei dispoziții viitoare dintr-un acord global de parteneriat economic încheiat între Uniunea Europeană și statele ACP din Pacific;

(c) originare din Republica Africa de Sud, care nu pot fi importate direct în Uniunea Europeană fără aplicarea de taxe vamale și fără cote.

(5) Uniunea Europeană comunică în fiecare an Comitetului lista materialelor vizate de dispozițiile alineatului (4) litera (c) din prezentul articol. După comunicare, lista respectivă este publicată de Comisia Europeană în Jurnalul Oficial al Uniunii Europene (seria C), precum și de Ghana conform propriilor sale proceduri.

Articolul 8

Cumul cu alte țări care beneficiază de un acces fără aplicarea de taxe vamale și fără cote la piața Uniunii Europene

(1) Fără a aduce atingere dispozițiilor articolului 2 din prezentul protocol, materialele originare din țările și teritoriile:

(a) care beneficiază de „regimul special pentru țările cel mai puțin dezvoltate” în cadrul sistemului generalizat de preferințe al Uniunii Europene; sau

(b) care beneficiază de un acces fără aplicarea de taxe vamale și fără cote la piața Uniunii Europene în temeiul dispozițiilor generale ale sistemului generalizat de preferințe tarifare,

sunt considerate materiale originare din Ghana atunci când sunt încorporate într-un produs obținut în respectiva țară.

Nu este necesar ca materialele respective să fi fost supuse acolo unei prelucrări sau unei transformări suficiente, cu condiția ca ele să fi făcut obiectul unei prelucrări sau al unei transformări care nu se limitează la cele menționate la articolul 5 alineatul (1) din prezentul protocol. Orice produs în care sunt încorporate respectivele materiale, în cazul în care conține și materiale neoriginare, trebuie să fie supus unei prelucrări sau unei transformări suficiente, în conformitate cu dispozițiile articolului 4 din prezentul protocol pentru a putea fi considerat originar din Ghana.

(1.2) Originea materialelor din celelalte țări sau teritorii vizate este stabilită în conformitate cu regulile de origine aplicabile în temeiul sistemului generalizat de preferințe tarifare al Uniunii Europene și în conformitate cu dispozițiile articolului 27 din prezentul protocol.

(1.3) Cumulul prevăzut la prezentul alineat nu se aplică următoarelor materiale:

(a) care, la importul în Uniunea Europeană, fac obiectul unor taxe antidumping sau compensatorii atunci când provin dintr-o țară care face obiectul acestor taxe antidumping sau compensatorii;

(b) care sunt încadrate la subpozițiile tarifare 3302.10 și 3501.10 din Sistemul armonizat;

(c) care provin din produse din ton încadrate la capitolul 3 din Sistemul armonizat vizate de sistemul generalizat de preferințe tarifare al Uniunii Europene;

(d) pentru care preferințele tarifare sunt eliminate (graduare) sau suspendate (clauză de salvgardare) în cadrul sistemului generalizat de preferințe tarifare al Uniunii Europene.

(2) Fără a aduce atingere dispozițiilor articolului 2 din prezentul protocol și respectând dispozițiile prezentului articol alineatele (2.1), (2.2) și (5), la notificarea Ghanei, materialele originare din țări sau teritorii care beneficiază de acorduri sau înțelegeri ce prevăd un acces fără aplicarea de taxe vamale și fără cote la piața Uniunii Europene sunt considerate ca fiind materiale originare din Ghana. Notificarea este transmisă Uniunii Europene de către Ghana prin intermediul Comisiei Europene. Cumulul rămâne aplicabil atât timp cât sunt îndeplinite condițiile pentru acordarea lui. Nu este necesar ca materialele respective să fi fost supuse unei prelucrări sau unei transformări suficiente, cu condiția ca ele să fi făcut obiectul unei prelucrări sau al unei transformări care nu se limitează la cele menționate la articolul 5 alineatul (1) din prezentul protocol.

(2.1) Originea materialelor din celelalte țări sau teritorii vizate este stabilită în conformitate cu regulile de origine aplicabile în temeiul acordurilor sau al înțelegerilor preferențiale dintre Uniunea Europeană și aceste țări și teritorii și în conformitate cu dispozițiile articolului 27 din prezentul protocol.

(2.2) Cumulul prevăzut la prezentul alineat nu se aplică următoarelor materiale:

(a) care sunt încadrate la capitolele 1-24 din Sistemul armonizat sau care apar pe lista de produse prezentată în anexa 1 punctul 1 subpunctul (ii) din Acordul OMC privind agricultura inclus în acordul GATT din 1994;

(b) care, la importul în Uniunea Europeană, fac obiectul unor taxe antidumping sau compensatorii atunci când provin dintr-o țară care face obiectul acestor taxe antidumping sau compensatorii;

(c) care, în temeiul unui acord de liber schimb dintre Uniunea Europeană și o țară terță, fac obiectul unor măsuri comerciale sau de salvgardare sau al oricăror alte măsuri care refuză accesul unor astfel de produse la piața Uniunii Europene fără aplicarea de taxe vamale și fără cote.

(3) Uniunea Europeană comunică în fiecare an Comitetului lista materialelor și a țărilor cărora li se aplică dispozițiile alineatului (1) din prezentul articol. După comunicare, lista este publicată de Comisia Europeană în Jurnalul Oficial al Uniunii Europene (seria C), precum și de Ghana conform propriilor proceduri. Ghana comunică în fiecare an Comitetului materialele cărora li s-a aplicat cumulul prevăzut la alineatele (1) și (2) din prezentul articol.

(4) Certificatele de circulație a mărfurilor EUR.1 (rubrica 7) sau declarațiile de origine eliberate în temeiul alineatelor (1) și (2) au înscrisă următoarea mențiune:

— „Application of Article 8.1 or 8.2 of Protocol No. 1 to the Ghana-EU EPA”.

(5) Cumulul prevăzut la alineatele (1) și (2) din prezentul articol nu poate fi aplicat decât în următoarele condiții:

(a) toate țările care participă la obținerea caracterului de produs originar au încheiat un acord sau o înțelegere de cooperare administrativă ce garantează buna aplicare a prezentului articol și ce conține o referință la utilizarea unor dovezi de origine adecvate;

(b) Ghana furnizează Uniunii Europene, prin intermediul Comisiei Europene, detaliile referitoare la acordurile de cooperare administrativă cu celelalte țări sau teritorii menționate la prezentul articol. Comisia publică în Jurnalul Oficial al Uniunii Europene (seria C) data la care cumulul prevăzut la prezentul articol poate fi aplicat țărilor sau teritoriilor menționate la prezentul articol care au îndeplinit cerințele necesare.

Articolul 9

Unitatea de luat în considerare

(1) Unitatea de luat în considerare pentru aplicarea dispozițiilor prezentului protocol este produsul reținut ca unitate de bază pentru determinarea încadrării bazate pe nomenclatura Sistemului armonizat.

În consecință:

(a) în cazul în care un produs compus dintr-un grup sau un ansamblu de articole este încadrat în conformitate cu Sistemul armonizat la o singură poziție, ansamblul constituie unitatea de luat în considerare;

(b) în cazul în care un transport este compus dintr-un anumit număr de produse identice încadrate la aceeași poziție din Sistemul armonizat, dispozițiile prezentului protocol se aplică fiecăruia dintre aceste produse, luate în considerare în mod individual.

(2) În cazul în care, prin aplicarea regulii generale nr. 5 din Sistemul armonizat, ambalajele sunt încadrate împreună cu produsul pe care îl conțin, ambalajele trebuie considerate ca formând un tot unitar cu produsul în sensul stabilirii originii.

Articolul 10

Accesorii, piese de schimb și utilaje

Accesoriile, piesele de schimb și utilajele livrate cu un echipament, o mașină, un aparat sau un vehicul, care fac parte din echiparea normală și sunt incluse în preț sau nu sunt facturate separat, sunt considerate ca formând un tot unitar cu echipamentul, mașina, aparatul sau vehiculul în cauză.

Articolul 11

Seturi

Seturile, în sensul regulii generale nr. 3 din Sistemul armonizat, sunt considerate originare, cu condiția ca toate articolele care intră în compoziția lor să fie originare. Cu toate acestea, un set alcătuit din articole originare și neoriginare este considerat ca fiind originar în întregime, cu condiția ca valoarea articolelor neoriginare să nu depășească 15 % din prețul franco fabrică al setului.

Articolul 12

Elemente neutre

Pentru a stabili dacă un produs este originar, nu este necesar să se stabilească originea următoarelor elemente care ar putea fi utilizate la fabricarea sa:

(a) energie și combustibili;

(b) instalații și echipamente;

(c) mașini și unelte;

(d) mărfuri care nu intră și care nu sunt destinate să intre în compoziția finală a produsului.

Articolul 13

Separare contabilă

(1) În cazul în care păstrarea unor stocuri separate de materiale fungibile originare și neoriginare creează costuri substanțiale sau dificultăți materiale considerabile, autoritățile vamale pot, la cererea scrisă a celor în cauză, să autorizeze utilizarea metodei „separării contabile” (denumită în continuare „metoda”) pentru gestionarea stocurilor respective.

(2) Metoda se aplică și zahărului brut fără adaos de aromatizanți sau coloranți, destinat rafinării, originar și neoriginar, de la subpozițiile 1701.12, 1701.13 și 1701.14 din Sistemul armonizat, care este fizic combinat sau amestecat în Ghana sau în Uniunea Europeană înainte de exportul către Uniunea Europeană și, respectiv către Ghana.

(3) Metoda garantează că, în orice moment, numărul de produse obținute care ar putea fi considerate originare din state din Ghana sau din Uniunea Europeană este același cu numărul de produse care ar fi fost obținut dacă ar fi existat o separare fizică a stocurilor.

(4) Autoritățile vamale pot acorda autorizația menționată la alineatele (1) și (2) din prezentul articol sub rezerva oricăror condiții considerate corespunzătoare.

(5) Metoda se aplică și aplicarea sa se înregistrează pe baza principiilor generale de contabilitate aplicabile în țara în care a fost fabricat produsul.

(6) Beneficiarul acestei metode poate emite sau solicita dovezi de origine, după caz, pentru cantitatea de produse care pot fi considerate originare. La cererea autorităților vamale, beneficiarul trebuie să furnizeze o declarație privind modul în care au fost gestionate cantitățile.

(7) Autoritățile vamale monitorizează utilizarea autorizației și o pot retrage imediat ce beneficiarul o utilizează în mod necorespunzător, în orice fel, sau în cazul în care nu îndeplinește oricare dintre celelalte condiții prevăzute de prezentul protocol.

(8) În sensul alineatelor (1) și (2) din prezentul articol, termenii „materiale fungibile” sau „produse fungibile” înseamnă materiale sau produsele de același tip și de aceeași calitate comercială care au aceleași caracteristici tehnice și fizice și care nu pot fi deosebite unele de altele pentru a le determina originea.

TITLUL III

CONDIȚII TERITORIALE

Articolul 14

Principiul teritorialității

(1) Sub rezerva articolelor 6, 7 și 8 din prezentul protocol, condițiile stabilite în titlul II din prezentul protocol privind dobândirea caracterului de produs originar trebuie să fie îndeplinite fără întrerupere în Ghana sau în Uniunea Europeană.

(2) Sub rezerva articolelor 6, 7 și 8 din prezentul protocol, în cazul în care mărfuri originare exportate din Ghana sau din Uniunea Europeană către o altă țară sunt returnate în aceste teritorii, ele trebuie considerate ca fiind neoriginare, cu excepția cazului în care se poate demonstra, într-un mod considerat satisfăcător de autoritățile vamale că:

(a) mărfurile returnate sunt aceleași cu cele exportate; și

(b) că acestea nu au făcut obiectul niciunei operațiuni care depășește ceea ce este necesar pentru a fi păstrate în stare bună cât timp au fost pe teritoriul țării respective sau în timpul exportării lor.

(3) Dobândirea caracterului originar în conformitate cu condițiile de la titlul II din prezentul protocol nu este afectată de prelucrările sau transformările efectuate în afara Uniunii Europene sau a Ghanei asupra produselor exportate din Uniunea Europeană sau din Ghana și reimportate ulterior, cu condiția ca:

(a) înainte de a fi exportate, produsele menționate să fi fost obținute integral în Uniunea Europeană sau în Ghana sau să fi fost supuse acolo unor prelucrări sau transformări care să nu se fi limitat la operațiunile menționate la articolul 5 din prezentul protocol; și

(b) să se poată demonstra, în mod satisfăcător pentru autoritățile vamale: (i) că prelucrările sau transformările efectuate în afara Uniunii Europene sau a Ghanei au fost realizate în conformitate cu regimul de perfecționare pasivă sau cu regimuri similare; (ii) că mărfurile reimportate au fost obținute prin prelucrarea sau transformarea produselor exportate; și (iii) că ansamblul costurilor rezultate în afara Ghanei sau a Uniunii Europene, inclusiv valoarea materialelor încorporate acolo nu depășește 10 % din prețul franco fabrică al produsului final pentru care se pretinde caracterul originar.

(4) Pentru mărfurile care îndeplinesc condițiile de la alineatul (3) din prezentul articol, ansamblul costurilor rezultate în afara Ghanei sau a Uniunii Europene, inclusiv valoarea materialelor încorporate acolo, sunt asimilate materialului neoriginar. Stabilirea caracterului originar al mărfurilor se face atunci prin aplicarea regulilor stabilite în anexa II la prezentul protocol, cumulând valoarea totală a materialelor neoriginare utilizate atât în interiorul, cât și în afara Uniunii Europene sau a Ghanei.

(5) Alineatele (3) și (4) din prezentul articol nu se aplică produselor care nu pot fi considerate ca fiind prelucrate sau transformate suficient decât în cazul în care se aplică toleranța generală stabilită la articolul 4 alineatul (4) din prezentul protocol.

(6) Alineatele (3) și (4) din prezentul articol nu se aplică produselor încadrate la capitolele 50‐63 din Sistemul armonizat.

Articolul 15

Nemodificare

(1) Produsele originare declarate pentru consum intern pe teritoriul unei părți sunt aceleași produse care sunt exportate din cealaltă parte în care au obținut caracter originar. Ele trebuie să nu fi fost modificate, transformate în orice fel sau supuse altor operațiuni în afara celor necesare pentru conservarea lor în stare bună sau în afara adăugării sau aplicării de marcaje, etichete, sigilii sau orice alte documente necesare pentru a asigura respectarea cerințelor interne specifice ale părții importatoare, înainte de a fi declarate pentru consum intern.

(2) Depozitarea produselor poate avea loc într-o țară terță, cu condiția ca acestea să rămână sub supraveghere vamală pe teritoriul țării terțe respective.

(3) Fără a aduce atingere dispozițiilor titlului IV, este permisă divizarea transporturilor pe teritoriul unei țări terțe, dacă este efectuată de către exportator sau sub răspunderea acestuia, cu condiția ca transporturile respective să rămână sub supraveghere vamală pe teritoriul țării terțe respective.

(4) În cazul în care există îndoieli cu privire la respectarea condițiilor prevăzute la alineatele (1)-(3), autoritățile vamale pot solicita importatorului să prezinte dovada respectării condițiilor respective, care poate fi furnizată prin orice mijloace, inclusiv documente contractuale de transport, precum conosamentele, sau dovezi factuale ori concrete bazate pe marcarea sau numerotarea coletelor sau orice dovezi legate de produse în sine.

Articolul 16

Expoziții

(1) Produsele originare trimise pentru a fi expuse într-o altă țară sau un alt teritoriu decât cele menționate la articolele 6, 7 și 8 din prezentul protocol, cu care este aplicabil cumulul, și vândute la sfârșitul expoziției pentru a fi importate în Uniunea Europeană sau în Ghana beneficiază la import de dispozițiile prezentului acord, cu condiția să se demonstreze, într‐un mod considerat satisfăcător pentru autoritățile vamale, că:

(a) exportatorul a expediat aceste produse din Ghana sau din Uniunea Europeană în țara în care are loc expoziția și că le-a expus acolo;

(b) acest exportator a vândut produsele sau le-a cedat unui destinatar din Ghana sau din Uniunea Europeană;

(c) produsele au fost expediate în timpul expoziției sau imediat după aceasta în aceeași stare în care au fost trimise pentru expoziție; și

(d) produsele nu au fost utilizate, din momentul în care au fost expediate pentru expoziție, în alte scopuri decât cele legate de prezentarea lor la expoziția respectivă.

(2) O dovadă de origine trebuie să fie eliberată sau întocmită în conformitate cu dispozițiile titlului IV din prezentul protocol și prezentată în condiții normale autorităților vamale din țara importatoare. Aceasta trebuie să menționeze denumirea și adresa expoziției. În cazul în care este necesar, se poate solicita un document justificativ suplimentar privind condițiile în care au fost expuse produsele.

(3) Alineatul (1) din prezentul articol se aplică tuturor expozițiilor, târgurilor sau manifestărilor publice similare cu caracter comercial, industrial, agricol sau artizanal, altele decât cele care sunt organizate în scopuri private în localuri sau magazine comerciale în vederea vânzării de produse străine, pe durata desfășurării cărora produsele în cauză rămân sub controlul autorităților vamale.

TITLUL IV

DOVADA DE ORIGINE

Articolul 17

Condiții generale

(1) Atunci când sunt importate în Ghana, produsele originare din Uniunea Europeană beneficiază de dispozițiile prezentului acord cu condiția prezentării, în cazurile menționate la articolul 21 alineatul (1), a unei declarații, denumită în continuare „declarație de origine”, întocmite de exportator pe o factură, pe o notă de livrare sau pe alt document comercial, care descrie produsele respective suficient de detaliat pentru a permite identificarea acestora; textul declarației de origine figurează în anexa IV la prezentul protocol.

(2) Atunci când sunt importate în Uniunea Europeană, produsele originare din Ghana beneficiază de dispozițiile acordului cu condiția prezentării:

(a) unui certificat de circulație a mărfurilor EUR.1, al cărui model este prezentat în anexa III la prezentul protocol; sau

(b) în cazurile prevăzute la articolul 21 alineatul (1) din prezentul protocol, a unei declarații, denumită în continuare „declarație pe factură”, întocmită de către exportator pe o factură, pe o notă de livrare sau pe orice alt document comercial, care descrie produsele respective suficient de detaliat pentru a permite identificarea acestora; textul declarației de origine figurează în anexa IV la prezentul protocol.

(3) Fără a aduce atingere articolului 42 alineatul (3) litera (c), dispozițiile de la alineatul (2) litera (a) din prezentul articol vor fi aplicabile timp de trei ani de la intrarea în vigoare a prezentului protocol. După această perioadă, se aplică numai dispozițiile prevăzute la alineatul (2) litera (b) din prezentul articol.

(4) În pofida alineatelor (1) și (2) din prezentul articol, produsele originare în înțelesul prezentului protocol beneficiază, în cazurile menționate la articolul 26 din prezentul protocol, de dispozițiile acordului, fără a fi necesară prezentarea niciunuia dintre documentele menționate la alineatul (1) din prezentul articol.

(5) În sensul aplicării dispozițiilor prezentului titlu, exportatorii vor încerca să utilizeze o limbă comună Ghanei și Uniunii Europene.

Articolul 18

Procedura de eliberare a unui certificat de circulație a mărfurilor EUR.1

(1) Autoritățile vamale ale țării exportatoare eliberează un certificat de circulație a mărfurilor EUR.1 la cererea scrisă a exportatorului sau, sub responsabilitatea acestuia, la cererea reprezentantului său autorizat.

(2) În acest scop, exportatorul sau reprezentantul său autorizat completează certificatul de circulație a mărfurilor EUR.1 și formularul de cerere, ale căror modele figurează în anexa III la prezentul protocol. Aceste formulare se completează în conformitate cu dispozițiile prezentului protocol. Formularele completate de mână trebuie scrise cu cerneală și cu litere de tipar. Descrierea produselor trebuie să fie inclusă în rubrica rezervată acestui scop, fără a lăsa spații între rânduri. Atunci când rubrica nu se completează integral, se trage o linie orizontală sub ultimul rând al denumirii, spațiul liber fiind barat.

(3) Exportatorul care solicită eliberarea unui certificat de circulație a mărfurilor EUR.1 trebuie să poată prezenta în orice moment, la cererea autorităților vamale din țara exportatoare în care se eliberează certificatul de circulație a mărfurilor EUR.1, toate documentele corespunzătoare care dovedesc caracterul originar al produselor în cauză, precum și îndeplinirea tuturor celorlalte condiții prevăzute de prezentul protocol.

(4) Autoritățile vamale ale Ghanei eliberează un certificat de circulație a mărfurilor EUR.1 în cazul în care produsele respective pot fi considerate originare din Ghana sau din una dintre celelalte țări sau teritorii menționate la articolele 6, 7 și 8 din prezentul protocol și îndeplinesc celelalte condiții prevăzute de prezentul protocol.

(5) Autoritățile vamale care eliberează certificate EUR.1 iau toate măsurile necesare pentru a verifica caracterul originar al produselor și îndeplinirea tuturor celorlalte condiții prevăzute de prezentul protocol. În acest scop, acestea au dreptul să solicite orice documente justificative și să efectueze orice verificare a conturilor exportatorului sau orice alt control pe care îl consideră util. Autoritățile vamale care eliberează certificatele EUR.1 se asigură, de asemenea, că formularele menționate la alineatul (2) din prezentul articol sunt completate în mod corespunzător. Acestea verifică, în special, dacă spațiul rezervat denumirii produselor a fost completat astfel încât să se excludă orice posibilitate de mențiuni adăugate în mod fraudulos.

(6) Data eliberării certificatului de circulație a mărfurilor EUR.1 se indică în rubrica 11 a certificatului.

(7) Un certificat de circulație a mărfurilor EUR.1 este eliberat de către autoritățile vamale și pus la dispoziția exportatorului imediat ce exportul real este efectuat sau asigurat.

Articolul 19

Certificatele de circulație a mărfurilor EUR.1 eliberate a posteriori

(1) În pofida articolului 18 alineatul (7) din prezentul protocol, un certificat de circulație a mărfurilor EUR.1 poate să fie eliberat, în condiții excepționale, după exportul produselor care fac obiectul acestuia:

(a) în cazul în care nu a fost eliberat în momentul exportului din cauza unor erori, omisiuni involuntare ori circumstanțe speciale; sau

(b) în cazul în care se demonstrează autorităților vamale că un certificat de circulație a mărfurilor EUR.1 a fost eliberat, dar nu a fost acceptat la import din motive tehnice.

(2) Pentru punerea în aplicare a alineatului (1) din prezentul articol, exportatorul trebuie să indice în cererea sa locul și data exportului produselor la care se referă certificatul de circulație a mărfurilor EUR.1 și să prezinte motivele care stau la baza cererii sale.

(3) Autoritățile vamale pot să elibereze a posteriori un certificat de circulație a mărfurilor EUR.1 numai după ce au verificat dacă informațiile incluse în cererea exportatorului sunt în conformitate cu cele din dosarul aferent.

(4) Certificatele de circulație a mărfurilor EUR.1 eliberate a posteriori trebuie să poarte mențiunea următoare:

„ISSUED RETROSPECTIVELY”.

(5) Mențiunea prevăzută la alineatul (4) din prezentul articol se înscrie la rubrica „Observații” din certificatul de circulație a mărfurilor EUR.1.

Articolul 20

Eliberarea unui duplicat al certificatului de circulație a mărfurilor EUR.1

(1) În caz de furt, pierdere sau distrugere a unui certificat de circulație a mărfurilor EUR.1, exportatorul poate solicita un duplicat autorităților vamale care l-au eliberat, pe baza documentelor de export aflate în posesia acestora.

(2) Duplicatul astfel eliberat trebuie să poarte următoarea mențiune:

„DUPLICATE”.

(3) Mențiunea prevăzută la alineatul (2) din prezentul articol se înscrie la rubrica „Observații” din duplicatul certificatului de circulație a mărfurilor EUR.1.

(4) Duplicatul, pe care trebuie înscrisă data eliberării certificatului original de circulație a mărfurilor EUR.1, produce efecte de la data respectivă.

Articolul 21

Condiții de întocmire a unei declarații de origine

(1) Declarația de origine poate fi întocmită:

(a) astfel cum se menționează la articolul 17 alineatul (1) din prezentul protocol, de către un exportator înregistrat în conformitate cu legislația internă a Uniunii Europene;

(b) în cazurile menționate la articolul 17 alineatul (2) litera (b): (i) într-o perioadă de trei ani de la intrarea în vigoare a prezentului protocol, de către un exportator astfel cum se prevede la articolul 22; (ii) după trei ani de la intrarea în vigoare a prezentului protocol, de către un exportator înregistrat în conformitate cu legislația internă a Ghanei;

(c) de către orice exportator pentru orice transport constituit din unul sau mai multe pachete care conțin produse originare a căror valoare totală nu depășește 6 000 EUR.

(2) O declarație de origine poate fi întocmită dacă produsele în cauză pot fi considerate produse originare din Ghana, din Uniunea Europeană sau din una dintre celelalte țări menționate la articolele 6, 7 și 8 din prezentul protocol și îndeplinesc celelalte condiții prevăzute de prezentul protocol.

(3) Exportatorul care întocmește o declarație de origine trebuie să poată prezenta în orice moment, la cererea autorităților vamale din țara exportatoare, toate documentele relevante care să facă dovada caracterului originar al produselor respective și a îndeplinirii celorlalte condiții prevăzute de prezentul protocol.

(4) Exportatorul întocmește declarația de origine prin dactilografierea sau imprimarea pe factură, pe nota de livrare sau pe orice alt document comercial a declarației al cărei text figurează în anexa IV la prezentul protocol, utilizând una dintre versiunile lingvistice stabilite în anexa respectivă, în conformitate cu dispozițiile de drept intern din țara exportatoare. În cazul în care declarația este întocmită de mână, ea trebuie redactată cu cerneală și cu litere de tipar.

(5) Declarațiile de origine poartă semnătura olografă originală a exportatorului. Cu toate acestea, declarațiile de origine pot să nu fie semnate de un exportator înregistrat, în înțelesul alineatului (1) din prezentul articol, sau de un exportator autorizat în înțelesul articolului 22 din prezentul protocol, cu condiția ca exportatorul autorizat să prezinte autorităților vamale ale țării exportatoare un angajament scris prin care acceptă întreaga răspundere pentru orice declarație de origine care îl identifică, ca și când ar fi fost semnată în original de el.

(6) O declarație de origine poate fi întocmită de către exportator atunci când produsele care fac obiectul acesteia sunt exportate sau după export, cu condiția ca prezentarea acesteia în țara importatoare să nu aibă loc după mai mult de doi (2) ani de la importul produselor la care se referă.

Articolul 22

Exportator autorizat

(1) Autoritățile vamale ale țării exportatoare pot autoriza orice exportator care efectuează frecvent transporturi de produse vizate de dispozițiile din acord referitoare la cooperarea comercială să întocmească declarații de origine, indiferent de valoarea produselor în cauză. Un exportator care solicită o astfel de autorizație trebuie să ofere autorităților vamale toate garanțiile necesare pentru a verifica caracterul originar al produselor, precum și îndeplinirea celorlalte condiții ale prezentului protocol.

(2) Autoritățile vamale pot să impună, pentru acordarea statutului de exportator autorizat, îndeplinirea tuturor condițiilor pe care le consideră necesare.

(3) Autoritățile vamale acordă exportatorului autorizat un număr de autorizație vamală, care apare pe declarația de origine.

(4) Autoritățile vamale monitorizează utilizarea autorizației de către exportatorul autorizat.

(5) Autoritățile vamale pot retrage autorizația în orice moment. Ele sunt obligate să facă acest lucru atunci când exportatorul autorizat nu mai oferă garanțiile menționate la alineatul (1), nu mai îndeplinește condițiile prevăzute la alineatul (2) din prezentul articol sau abuzează în orice fel de autorizație.

Articolul 23

Valabilitatea dovezii de origine

(1) Dovada privind originea este valabilă timp de zece (10) luni de la data eliberării în țara exportatoare și trebuie să fie prezentată în acest termen autorităților vamale din țara importatoare.

(2) Dovezile de origine care sunt prezentate autorităților vamale ale țării importatoare după expirarea termenului de prezentare prevăzut la alineatul (1) din prezentul articol pot fi acceptate în scopul aplicării tratamentului preferențial, atunci când nerespectarea termenului se datorează unor împrejurări excepționale.

(3) În afara acestor cazuri de prezentare tardivă, autoritățile vamale din țara importatoare pot accepta dovezile de origine atunci când produsele le-au fost prezentate înainte de expirarea termenului respectiv.

Articolul 24

Prezentarea dovezii de origine

Dovezile de origine se prezintă autorităților vamale din țara importatoare în conformitate cu procedurile aplicabile în țara în cauză. Autoritățile menționate pot solicita traducerea unei dovezi de origine. Ele pot solicita, de asemenea, ca declarația de import să fie însoțită de o declarație prin care importatorul să ateste că produsele îndeplinesc condițiile necesare pentru aplicarea acordului.

Articolul 25

Importul eșalonat

Atunci când, la cererea importatorului și în condițiile stabilite de către autoritățile vamale din țara importatoare, produsele demontate sau nemontate în înțelesul regulii generale nr. 2 litera (a) din Sistemul armonizat, care se încadrează la secțiunile XVI și XVII sau la pozițiile 73.08 și 94.06 din Sistemul armonizat sunt importate eșalonat, autorităților vamale li se prezintă o singură dovadă de origine pentru aceste produse, în momentul importului primei tranșe.

Articolul 26

Scutiri de la prezentarea dovezii de origine

(1) Sunt admise ca produse originare, fără a fi necesară prezentarea unei dovezi de origine, produsele expediate sub formă de colete mici de persoane particulare către persoane particulare sau care sunt transportate în bagajele personale ale călătorilor, în măsura în care este vorba de importuri lipsite de orice caracter comercial, care sunt declarate ca fiind în conformitate cu condițiile prevăzute de prezentul protocol și cu condiția să nu existe nicio îndoială cu privire la veridicitatea unei astfel de declarații. În cazul expedierii prin poștă, această declarație poate fi făcută prin completarea declarației vamale CN22/CN23 sau pe o foaie anexată la documentul respectiv.

(2) Sunt considerate ca lipsite de orice caracter comercial importurile cu caracter ocazional și care constau doar în produse rezervate uzului personal sau familial al destinatarilor sau al călătorilor, în măsura în care acestea nu denotă, prin natura și cantitatea lor, nicio intenție comercială.

(3) În plus, valoarea totală a acestor produse nu poate depăși 500 EUR în cazul coletelor mici sau 1 200 EUR în cazul produselor transportate în bagajele personale ale călătorilor.

Articolul 27

Procedura de informare în vederea cumulului

(1) În cazul în care se aplică articolul 7 alineatul (1) din prezentul protocol, dovada caracterului originar, în înțelesul prezentului protocol, al materialelor care provin din Ghana, din Uniunea Europeană, din alt stat ACP care a aplicat un APE măcar cu titlu provizoriu sau dintr-o (un) TTPM este dată de un certificat de circulație a mărfurilor EUR.1, de o declarație de origine sau de declarația furnizorului, al cărei model figurează în anexa V-A la prezentul protocol, furnizată de exportatorul din Ghana sau din Uniunea Europeană de la care provin materialele.

(2) În cazul în care se aplică articolul 7 alineatul (2) din prezentul protocol, dovada prelucrării sau a transformării efectuate în Ghana, în Uniunea Europeană, un în alt stat ACP care a aplicat un APE măcar cu titlu provizoriu sau o (un) TTPM este dată de declarația furnizorului, al cărei model figurează în anexa V-B la prezentul protocol, furnizată de exportatorul din Ghana sau din Uniunea Europeană de la care provin materialele.

(3) În cazul în care se aplică articolul 8 alineatul (1) din prezentul protocol, documentele justificative care trebuie furnizate pentru a dovedi originea sunt stabilite în conformitate cu regulile aplicabile țărilor beneficiare ale SGP ( 4 ).

(4) În cazul în care se aplică articolul 8 alineatul (2) din prezentul protocol, documentele justificative care trebuie furnizate pentru a dovedi originea sunt stabilite în conformitate cu regulile prevăzute în înțelegerile sau în acordurile în cauză.

(5) Se întocmește o declarație a furnizorului separată pentru fiecare transport de mărfuri fie pe factura comercială aferentă transportului, fie într-o anexă la factura respectivă sau pe o notă de livrare sau pe orice alt document comercial legat de transportul respectiv care descrie materialele în cauză cu suficiente detalii pentru a permite identificarea acestora.

(6) Declarația furnizorului poate fi întocmită pe un formular tipizat.

(7) Declarațiile furnizorului trebuie să fie semnate de mână, în original, de către furnizor. Cu toate acestea, în cazul în care factura și declarația furnizorului sunt redactate pe suport electronic, declarația furnizorului nu trebuie semnată de mână, cu condiția ca angajatul responsabil al societății furnizoare să poată fi identificat în conformitate cu cerințele autorităților vamale din statul în care este redactată declarația furnizorului. Autoritățile vamale respective pot stabili condiții pentru aplicarea prezentului alineat.

(8) Declarațiile furnizorului sunt prezentate autorităților vamale din țara exportatoare în care s-a solicitat eliberarea certificatului de circulație a mărfurilor EUR.1.

(9) Furnizorul care întocmește o declarație trebuie să poată prezenta în orice moment, la cererea autorităților vamale din țara în care este întocmită declarația, toate documentele corespunzătoare care să facă dovada că informațiile pe care le conține aceasta sunt corecte.

(10) Declarațiile furnizorilor și fișele de informații eliberate înainte de data intrării în vigoare a prezentului protocol în conformitate cu articolul 26 din Protocolul 1 la Acordul de la Cotonou rămân valabile.

Articolul 28

Documente justificative

Documentele menționate la articolul 18 alineatul (3) și la articolul 21 alineatul (3) din prezentul protocol, menite să ateste faptul că produsele pentru care s-a eliberat un certificat de circulație a mărfurilor EUR.1 sau o declarație de origine pot fi considerate produse originare din Ghana, din Uniunea Europeană sau din una dintre țările sau teritoriile menționate la articolele 6, 7 și 8 din prezentul protocol și că îndeplinesc celelalte condiții prevăzute de prezentul protocol, pot consta, între altele, în:

(a) dovezi directe ale operațiunilor efectuate de către exportator sau de către furnizor pentru a obține mărfurile în cauză, care se regăsesc, de exemplu, în conturile sale sau în contabilitatea sa internă;

(b) documente care dovedesc caracterul originar al materialelor folosite, eliberate sau întocmite în Ghana, în Uniunea Europeană sau în una dintre celelalte țări sau teritorii menționate la articolele 6, 7 și 8 din prezentul protocol în care aceste documente se utilizează în conformitate cu dreptul intern;

(c) documente care dovedesc prelucrarea sau transformarea materialelor, efectuată în Ghana, în Uniunea Europeană sau în una dintre celelalte țări sau teritorii menționate la articolele 6, 7 și 8 din prezentul protocol, eliberate sau întocmite în Ghana, în Uniunea Europeană sau în una dintre celelalte țări sau teritorii menționate la articolele 6, 7 și 8 din prezentul protocol în care aceste documente se utilizează în conformitate cu dreptul intern;

(d) certificate de circulație a mărfurilor EUR.1 sau declarații de origine care dovedesc caracterul originar al materialelor utilizate, eliberate sau întocmite în Ghana, în Uniunea Europeană sau în una dintre celelalte țări sau teritorii menționate la articolele 6, 7 și 8 și în conformitate cu prezentul protocol.

Articolul 29

Păstrarea dovezii de origine și a documentelor justificative

(1) Exportatorul care solicită eliberarea unui certificat de circulație a mărfurilor EUR.1 păstrează timp de cel puțin trei (3) ani documentele menționate la articolul 18 alineatul (3).

(2) Exportatorul care întocmește o declarație de origine păstrează timp de cel puțin trei (3) ani o copie a acestei declarații de origine, precum și documentele menționate la articolul 21 alineatul (3).

(3) Furnizorul care întocmește o declarație a furnizorului păstrează timp de cel puțin trei (3) ani copii ale acestei declarații, ale facturii, ale notelor de livrare sau ale oricărui alt document comercial la care este anexată declarația, precum și documentele menționate la articolul 27 alineatul (9).

(4) Autoritățile vamale din țara exportatoare care eliberează un certificat de circulație a mărfurilor EUR.1 păstrează timp de cel puțin trei (3) ani formularul de cerere menționat la articolul 18 alineatul (2).

(5) Autoritățile vamale din țara importatoare păstrează timp de cel puțin trei (3) ani certificatele de circulație a mărfurilor EUR.1 și declarațiile de origine care le sunt prezentate.

Articolul 30

Neconcordanțe și erori formale

(1) Constatarea unor mici neconcordanțe între mențiunile care apar în dovada de origine și cele care apar în documentele prezentate biroului vamal în vederea îndeplinirii formalităților de import pentru produsele respective nu duce ipso facto la considerarea dovezii de origine ca fiind nulă și neavenită, în cazul în care se stabilește în mod evident că respectivul document corespunde produselor prezentate.

(2) Erorile formale evidente, cum ar fi greșelile de dactilografiere dintr-o dovadă de origine, nu ar trebui să determine refuzarea documentului, în cazul în care aceste erori nu sunt de natură să pună la îndoială corectitudinea declarațiilor conținute în respectivul document.

Articolul 31

Sume exprimate în euro

(1) Pentru aplicarea dispozițiilor articolului 21 alineatul (1) litera (c) și ale articolului 26 alineatul (3) din prezentul protocol, pentru cazurile în care produsele sunt facturate într-o altă monedă decât euro, sumele exprimate în moneda națională a Ghanei, în monedele naționale ale statelor membre ale Uniunii Europene sau ale celorlalte țări sau teritorii menționate la articolele 6, 7 și 8 din prezentul protocol, echivalente cu sumele exprimate în euro, se stabilesc anual de către fiecare dintre țările în cauză.

(2) Un transport beneficiază de aplicarea dispozițiilor articolului 21 alineatul (1) litera (c) sau ale articolului 26 alineatul (3) din prezentul protocol în baza monedei în care este redactată factura și în funcție de suma stabilită de țara în cauză.

(3) Sumele care se utilizează în orice monedă națională reprezintă contravaloarea în această monedă, în prima zi lucrătoare din luna octombrie a fiecărui an, a sumelor exprimate în euro. Aceste sume se comunică Comisiei Europene până la 15 octombrie cel târziu și se aplică de la 1 ianuarie anul următor. Comisia Europeană comunică sumele respective tuturor țărilor în cauză.

(4) O țară poate rotunji în plus sau în minus suma rezultată din conversia în moneda sa națională a unei sume exprimate în euro. Suma rotunjită nu poate diferi față de suma rezultată din conversie cu mai mult de 5 %. O țară poate menține neschimbată contravaloarea în moneda sa națională a unei sume exprimate în euro în cazul în care, în momentul ajustării anuale prevăzute la alineatul (3) din prezentul articol, conversia acestei sume, înainte de orice rotunjire, duce la o creștere mai mică de 15 % a contravalorii sale în moneda națională. Contravaloarea în moneda națională poate fi menținută neschimbată dacă conversie rezultă o scădere a respectivei contravalori.

(5) Sumele exprimate în euro fac obiectul unei reexaminări efectuate de către Comitet la cererea Uniunii Europene sau a Ghanei. În timpul acestei reexaminări, Comitetul examinează posibilitatea păstrării efectelor limitelor respective în termeni reali. În acest scop, el este împuternicit să decidă modificarea sumelor exprimate în euro.

TITLUL V

COOPERAREA ADMINISTRATIVĂ

Articolul 32

Condiții administrative în care produsele pot beneficia de pe urma acordului

Produsele originare, în înțelesul prezentului protocol, din Ghana sau din Uniunea Europeană beneficiază, la momentul întocmirii declarației vamale de import, de condițiile preferențiale care rezultă din acord numai cu condiția să fie exportate începând cu data la care țara exportatoare respectă dispozițiile prevăzute la articolele 33, 34 și 44 din prezentul protocol.

Părțile fac notificările menționate la articolul 33 din prezentul protocol.

Articolul 33

Notificări efectuate de autoritățile vamale ale părților

(1) Ghana și statele membre ale Uniunii Europene își comunică reciproc, prin intermediul Comisiei Europene, adresele autorităților vamale responsabile de eliberarea și verificarea certificatelor de circulație a mărfurilor EUR.1, a declarațiilor de origine și a declarațiilor furnizorului, precum și a specimenelor de ștampile pe care birourile lor vamale le utilizează pentru eliberarea acestor certificate.

Certificatele de circulație a mărfurilor EUR.1, precum și declarațiile de origine sau declarațiile furnizorului sunt acceptate în scopul aplicării tratamentului preferențial de la data primirii informațiilor respective de către Comisia Europeană.

(2) Ghana și statele membre ale Uniunii Europene se informează reciproc imediat cu privire la orice modificare a informațiilor menționate la alineatul (1) din prezentul articol.

(3) Autoritățile menționate la alineatul (1) din prezentul articol acționează în subordinea guvernului țării în cauză. Autoritățile însărcinate cu controlul și verificarea fac parte din autoritățile guvernamentale ale țării în cauză.

Articolul 34

Alte metode de cooperare administrativă

(1) Pentru a asigura o aplicare corectă a prezentului protocol, Uniunea Europeană, Ghana și celelalte țări menționate la articolele 6, 7 și 8 din prezentul protocol asigură, prin intermediul administrațiilor lor vamale, verificarea autenticității certificatelor de circulație a mărfurilor EUR.1, a declarațiilor de origine sau a declarațiilor furnizorului, precum și a corectitudinii informațiilor furnizate în documentele respective. În plus, Ghana și statele membre ale Uniunii Europene:

(a) își oferă reciproc cooperarea administrativă necesară în cazul unei cereri de monitorizare a bunei gestiuni și a verificării respectării protocolului în țara în cauză, inclusiv în ceea ce privește vizitele la fața locului;

(b) verifică, în conformitate cu articolul 35 din prezentul protocol, caracterul originar al produselor și respectarea celorlalte condiții prevăzute de prezentul protocol.

(2) Autoritățile consultate furnizează informațiile relevante cu privire la condițiile în care a fost obținut produsul, în special condițiile în care s-au respectat regulile de origine în Ghana, în Uniunea Europeană și în celelalte țări menționate la articolele 6, 7 și 8 din prezentul protocol.

Articolul 35

Controlul dovezilor de origine

(1) Controalele a posteriori ale dovezilor de origine se efectuează pe baza unei analize a riscurilor, prin sondaj sau ori de câte ori autoritățile vamale ale țării importatoare au îndoieli întemeiate în ceea ce privește autenticitatea acestor documente, caracterul originar al produselor în cauză sau îndeplinirea celorlalte condiții prevăzute de prezentul protocol.

(2) În sensul aplicării dispozițiilor alineatului (1) din prezentul articol, autoritățile vamale ale țării importatoare retrimit certificatul de circulație a mărfurilor EUR. 1 și factura, în cazul în care a fost prezentată, declarația de origine sau copii ale acestor documente autorităților vamale ale țării exportatoare indicând, după caz, motivele care stau la baza cererii de control. Toate documentele și informațiile obținute care indică faptul că datele înscrise pe dovada de origine sunt incorecte se înaintează în sprijinul cererii de efectuare a controlului a posteriori.

(3) Controlul se efectuează de către autoritățile vamale din țara exportatoare. În acest scop, acestea au dreptul să solicite orice documente justificative și să efectueze orice verificare a conturilor exportatorului sau orice alt control pe care îl consideră util.

(4) În cazul în care autoritățile vamale din țara importatoare decid să suspende acordarea tratamentului preferențial pentru produsele în cauză în așteptarea rezultatelor controlului, ele îi acordă importatorului liberul de vamă pentru produse, sub rezerva măsurilor asigurătorii pe care le consideră necesare.

(5) Autoritățile vamale care solicită controlul sunt informate asupra rezultatelor acestuia în cel mai scurt timp. Aceste rezultate trebuie să indice cu claritate dacă documentele sunt autentice și dacă produsele în cauză pot fi considerate produse originare din Ghana, din Uniunea Europeană sau din una dintre celelalte țări menționate la articolele 6, 7 și 8 din prezentul protocol, precum și dacă îndeplinesc celelalte condiții prevăzute de prezentul protocol.

(6) În cazul unor suspiciuni întemeiate și în absența unui răspuns în termen de zece (10) luni de la data cererii de efectuare a controlului sau în cazul în care răspunsul nu conține informații suficiente pentru a stabili autenticitatea documentului respectiv sau originea reală a produselor, autoritățile vamale care solicită controlul refuză dreptul la tratament preferențial, cu excepția unor circumstanțe excepționale.

(7) Pentru anchetele comune referitoare la dovezile de origine părțile se raportează la articolul 7 din protocolul privind asistența administrativă reciprocă în domeniul vamal.

Articolul 36

Controlul declarațiilor furnizorului

(1) Controlul declarațiilor furnizorilor se va efectua pe baza unei analize a riscurilor, prin sondaj sau ori de câte ori autoritățile vamale ale țării în care astfel de declarații au stat la baza emiterii certificatelor de circulație a mărfurilor EUR.1 sau a întocmirii unei declarații de origine au suspiciuni întemeiate privind autenticitatea documentelor sau corectitudinea informațiilor furnizate în documentul respectiv.

(2) Autoritățile vamale cărora li se prezintă o declarație a furnizorului pot solicita autorităților vamale ale statului în care s-a făcut declarația să emită o fișă de informații, al cărei model figurează în anexa VI la prezentul protocol. În același timp, autoritățile de certificare cărora li se prezintă o declarație a furnizorului pot solicita exportatorului să prezinte o fișă de informații emisă de autoritățile vamale ale statului în care s-a întocmit declarația.

O copie a fișei de informații se păstrează cel puțin trei (3) ani de către biroul care a emis-o.

(3) Autoritățile vamale care solicită controlul sunt informate asupra rezultatelor acestuia în cel mai scurt timp. Rezultatele trebuie să indice clar dacă informațiile care figurează în declarația furnizorului sunt corecte și să permită autorităților vamale să determine dacă și în ce măsură declarația furnizorului poate fi luată în considerare pentru eliberarea unui certificat de circulație a mărfurilor EUR.1 sau pentru întocmirea unei declarații de origine.

(4) Controlul este efectuat de autoritățile vamale ale țării în care a fost întocmită declarația furnizorului. În acest scop, autoritățile în cauză sunt abilitate să solicite orice element de probă și să verifice conturile furnizorului sau să efectueze orice alt control pe care îl consideră necesar pentru verificarea corectitudinii declarației furnizorului.

(5) Orice certificat de circulație a mărfurilor EUR.1 sau declarație de origine emisă sau întocmită pe baza unei declarații incorecte a furnizorului este considerată nulă de drept.

Articolul 37

Soluționarea litigiilor

(1) În cazul în care apar litigii legate de procedurile de control menționate la articolele 36 și 37 din prezentul protocol care nu pot fi soluționate între autoritățile vamale care au solicitat controlul și autoritățile vamale responsabile de efectuarea lui sau în cazul în care litigiile respective ridică o problemă legată de interpretarea prezentului protocol, acestea se înaintează Comitetului.

(2) În toate cazurile, soluționarea litigiilor dintre importator și autoritățile vamale din țara importatoare se efectuează în conformitate cu legislația țării respective.

Articolul 38

Sancțiuni

Se aplică sancțiuni oricărei persoane care întocmește sau permite întocmirea unui document care conține date inexacte în scopul obținerii unui tratament preferențial pentru produse.

Articolul 39

Derogări

(1) Comitetul poate adopta derogări de la prezentul protocol atunci când acestea se justifică prin dezvoltarea industriilor existente sau crearea unor industrii noi în Ghana. În acest scop, Ghana informează Uniunea Europeană cu privire la cererea sa de derogare înainte sau în momentul sesizării pe care o înaintează Comitetului, pe baza unui dosar de motivare stabilit în conformitate cu alineatul (2) din prezentul articol. Uniunea Europeană acceptă toate cererile Ghanei care sunt justificate în mod corespunzător în conformitate cu prezentul articol și care nu pot produce un prejudiciu grav unei industrii deja existente din Uniunea Europeană.

(2) Pentru a facilita examinarea cererilor de derogare de către Comitet, Ghana furnizează în sprijinul cererii sale, prin intermediul formularului care figurează în anexa VII la prezentul protocol, informații cât mai complete posibil referitoare în special la următoarele aspecte:

(a) descrierea produsului finit;

(b) natura și cantitatea materialelor originare dintr-o țară terță;

(c) natura și cantitatea materialelor originare din Ghana sau din statele sau teritoriile menționate la articolul 7 din prezentul protocol sau materialele care au fost transformate acolo;

(d) procesele de fabricație;

(e) valoarea adăugată;

(f) numărul de angajați al întreprinderii în cauză;

(g) volumul anticipat de exporturi către Uniunea Europeană;

(h) alte surse posibile de aprovizionare cu materii prime;

(i) justificarea duratei solicitate în funcție de eforturile depuse pentru găsirea unor noi surse de aprovizionare;

(j) alte observații.

Aceleași dispoziții se aplică oricărei solicitări de prelungire a deogării.

Comitetul poate modifica formularul.

(3) Examinarea cererilor ține seama, în special, de:

(a) nivelul de dezvoltare sau situarea geografică a Ghanei;

(b) cazuri în care aplicarea regulilor de origine existente ar afecta considerabil capacitatea unei industrii existente în Ghana de a-și continua exporturile către Uniunea Europeană, cu referire specială la cazurile în care acest lucru ar putea conduce la încetarea activităților;

(c) cazuri specifice în care se poate demonstra clar că investițiile importante într-o industrie ar putea fi descurajate de regulile de origine și în care o derogare care favorizează realizarea unui program de investiții ar permite ca respectarea acestor reguli să se facă în etape.

(4) În fiecare caz, trebuie să se analizeze dacă regulile referitoare la cumulul de origine nu permit rezolvarea problemei.

(5) La examinarea individuală a cererilor se ține seama în special, de la caz la caz, de posibilitatea conferirii caracterului originar produselor care conțin materiale originare din țările în curs de dezvoltare învecinate, din țările cel mai puțin dezvoltate sau în curs de dezvoltare cu care Ghana are relații speciale, cu condiția să se poată stabili o cooperare administrativă.

(6) Comitetul ia toate măsurile necesare pentru a garanta luarea unei decizii în cel mai scurt timp și, în orice caz, nu mai târziu de șaptezeci și cinci (75) de zile lucrătoare de la primirea cererii de către copreședintele din Uniunea Europeană al Comitetului. În cazul în care Uniunea Europeană nu informează Ghana cu privire la poziția sa față de cerere în termenul menționat, se consideră că cererea a fost acceptată.

7.

(a) Derogările sunt, de regulă, valabile timp de cinci (5) ani, perioadă care urmează a fi stabilită de Comitet.

(b) Decizia de derogare poate prevedea reînnoiri, fără a fi necesară o nouă decizie a Comitetului, cu condiția ca Ghana să prezinte, cu trei (3) luni înainte de sfârșitul fiecărei perioade, o dovadă că se află încă în imposibilitatea de a se conforma dispozițiilor prezentului protocol care au constituit obiectul derogării. În cazul oricăror obiecții privind prelungirea, Comitetul le examinează în cel mai scurt timp și decide dacă să prelungească derogarea. Comitetul procedează în conformitate cu alineatul (6). Se iau toate măsurile necesare pentru evitarea întreruperilor în aplicarea derogării.

(c) În decursul perioadelor menționate la literele (a) și (b), Comitetul poate efectua o reexaminare a condițiilor de aplicare a derogării, dacă se constată că au intervenit modificări substanțiale ale elementelor de fond care au motivat decizia de acordare a derogării. La încheierea acestei reexaminări, Comitetul poate decide să modifice termenii deciziei sale în ceea ce privește domeniul de aplicare al derogării sau orice altă condiție prevăzută anterior.

(8) În pofida alineatelor (1)-(7) din prezentul articol, o derogare privind conservele de ton și fileul de ton de la poziția 16.04 din SA se acordă numai în primul an de la intrarea în vigoare a protocolului, în limita unei cote anuale, care nu poate fi reînnoită, de1 000 de tone pentru conservele de ton și de 200 de tone pentru fileul de ton.

TITLUL VI

CEUTA ȘI MELILLA

Articolul 40

Condiții generale

(1) Termenul „Uniunea Europeană” utilizat în prezentul protocol nu include Ceuta și Melilla.

(2) Produsele originare din Ghana beneficiază în toate privințele, atunci când sunt importate în Ceuta și Melilla, de același regim vamal ca și cel aplicat produselor originare de pe teritoriul vamal al Uniunii Europene în temeiul Protocolului nr. 2 din Actul de aderare a Regatului Spaniei și a Republicii Portugheze la Comunitățile Europene. Ghana acordă importurilor de produse reglementate de prezentul acord și originare din Ceuta și Melilla același regim vamal pe care îl acordă produselor importate din Uniunea Europeană și originare din aceasta.

(3) În scopul aplicării alineatului (2) din prezentul articol privind produsele originare din Ceuta și Melilla, prezentul protocol se aplică mutatis mutandis, sub rezerva condițiilor speciale prevăzute la articolul 41 din prezentul protocol.

Articolul 41

Condiții speciale

(1) Cu condiția respectării articolului 15 din prezentul protocol, se consideră ca:

1. produse originare din Ceuta și Melilla: (a) produsele obținute integral în Ceuta și Melilla; (b) produsele obținute în Ceuta și Melilla, la fabricarea cărora se folosesc alte produse decât cele menționate la litera (a), cu condiția ca: (i) aceste produse să fi făcut obiectul unor prelucrări sau transformări suficiente în înțelesul articolului 4 din prezentul protocol; sau ca (ii) aceste produse să fie originare din Ghana sau din Uniunea Europeană, cu condiția să fi fost supuse unor prelucrări sau transformări care nu se limitează la operațiunile menționate la articolul 5 din prezentul protocol;

2. produse originare din Ghana: (a) produsele obținute integral în Ghana; (b) produsele obținute în Ghana, la fabricarea cărora se folosesc alte produse decât cele menționate la litera (a), cu condiția ca: (i) aceste produse să fi făcut obiectul unor prelucrări sau transformări suficiente în înțelesul articolului 4 din prezentul protocol; sau (ii) aceste produse să fie originare, în înțelesul prezentului protocol, din Ceuta și Melilla sau din Uniunea Europeană, cu condiția să fi fost supuse unor prelucrări sau transformări care nu se limitează la operațiunile menționate la articolul 5 din prezentul protocol.

(2) Ceuta și Melilla sunt considerate un singur teritoriu.

(3) Exportatorul sau reprezentantul său autorizat este obligat să aplice mențiunea „…” și „Ceuta și Melilla” în rubrica 2 din certificatul de circulație a mărfurilor EUR.1 sau în declarația de origine. În plus, în cazul produselor originare din Ceuta și Melilla, caracterul originar trebuie indicat la rubrica 4 din certificatul de circulație a mărfurilor EUR.1 sau în declarația de origine.

(4) Autoritățile vamale spaniole sunt responsabile cu aplicarea prezentului protocol în Ceuta și Melilla.

TITLUL VII

DISPOZIȚII FINALE

Articolul 42

Revizuirea și aplicarea regulilor de origine

(1) În conformitate cu dispozițiile articolului 73 din prezentul acord, Comitetul mixt al APE Ghana‐Uniunea Europeană poate, la cererea Ghanei sau a Uniunii Europene, să examineze aplicarea dispozițiilor din prezentul protocol, în special a dispozițiilor referitoare la punerea în aplicare a sistemului exportatorilor înregistrați și efectele economice ale acestora în vederea adaptării sau a modificării lor, după caz. Comitetul mixt al APE Ghana‐Uniunea Europeană ține seama, printre alte elemente, de incidența progresului tehnologic asupra regulilor de origine.

(2) În pofida dispozițiilor alineatului (1) din prezentul articol, prezentul protocol și anexele la acesta trebuie să fie reexaminate și, dacă este cazul, revizuite înainte de încheierea perioadei de cinci (5) ani de la data intrării în vigoare a protocolului, în conformitate cu obligațiile prevăzute la articolul 6 din prezentul acord. Această reexaminare vizează și anexa II-A la prezentul protocol pentru a se putea lua o decizie cu privire la o eventuală reînnoire a acesteia.

(3) În conformitate cu articolul 34 din prezentul acord, Comitetul monitorizează punerea în aplicare și gestionarea dispozițiilor prezentului protocol și ia decizii cu privire la următoarele aspecte, printre altele:

(a) cumul, în condițiile prevăzute la articolul 8 din prezentul protocol;

(b) derogări de la dispozițiile prezentului protocol, în condițiile prevăzute la articolul 39 din prezentul protocol;

(c) prelungirea perioadei de trei ani menționate la articolul 21 alineatul (1) litera (b), pe baza dovezilor că Ghana nu este pregătită să pună în aplicare legislația privind exportatorii înregistrați;

(d) pragul de 6 000 EUR menționat la articolul 21 alineatul (1) litera (c).

Articolul 43

Anexe

Anexele la prezentul protocol fac parte integrantă din acesta.

Articolul 44

Punerea în aplicare a protocolului

Uniunea Europeană și Ghana adoptă fiecare în ceea ce o privește măsurile necesare punerii în aplicare a prezentului protocol, inclusiv:

(a) măsurile naționale și regionale necesare pentru punerea în aplicare și respectarea regulilor și a procedurilor stabilite în prezentul protocol, în special măsurile necesare aplicării articolelor referitoare la cumul;

(b) crearea structurilor și sistemelor administrative necesare pentru o gestionare și un control adecvat al originii produselor.

Articolul 45

Dispoziții tranzitorii pentru mărfurile aflate în tranzit sau în depozit

Dispozițiile acordului se pot aplica mărfurilor care sunt conforme cu dispozițiile prezentului protocol și care, la data intrării în vigoare a prezentului protocol, fie se află în tranzit, fie sunt depozitate temporar în Uniunea Europeană sau în Ghana în antrepozite vamale, fără plata taxelor de import, sub rezerva următoarelor condiții:

(a) pentru exporturile din Ghana către Uniunea Europeană, cu condiția prezentării la autoritățile vamale din țara importatoare, în termen de zece (10) luni de la data menționată, a unui certificat de circulație a mărfurilor EUR.1 eliberat a posteriori de către autoritățile vamale din Ghana sau a unei declarații pe origine în conformitate cu articolul 17 alineatul (2) litera (b) și cu articolul 21, precum și a documentelor care atestă că mărfurile respectă dispozițiile articolului 15 din prezentul protocol;

(b) pentru exporturile din Uniunea Europeană către Ghana, cu condiția prezentării la autoritățile vamale din Ghana, în termen de zece (10) luni de la data menționată, a unei declarații de origine eliberate în conformitate cu articolul 17 alineatul (1) și cu articolul 21, precum și a documentelor care atestă că mărfurile respectă dispozițiile articolului 15 din prezentul protocol.









ANEXA I LA PROTOCOLUL NR. 1

NOTE INTRODUCTIVE PRIVIND LISTA PREZENTATĂ ÎN ANEXA II LA PROTOCOL

Nota 1

Lista care figurează în anexa II la prezentul protocol definește, pentru toate produsele, condițiile cerute pentru ca aceste produse să poată fi considerate ca suficient prelucrate sau transformate în înțelesul articolului 4 din prezentul protocol.

Nota 2

1. Primele două coloane din listă descriu produsul obținut. Prima coloană prezintă numărul poziției sau al capitolului din Sistemul armonizat, iar a doua, denumirea mărfurilor folosită în acest sistem pentru poziția sau capitolul respectiv. În dreptul mențiunilor din primele două coloane figurează o regulă în coloana 3 sau 4. Atunci când, în unele cazuri, numărul din prima coloană este precedat de un „ex”, acest lucru indică faptul că regula din coloana 3 sau 4 nu se aplică decât părții poziției descrise în coloana 2.

2. În cazul în care mai multe numere de poziție sunt grupate în coloana 1 ori se menționează un număr de capitol, iar produsele menționate în coloana 2 sunt, în consecință, descrise în termeni generali, regula corespunzătoare enunțată în coloanele 3 sau 4 se aplică tuturor produselor care, în cadrul Sistemului armonizat, sunt încadrate la diferitele poziții de la capitolul respectiv sau la pozițiile care sunt grupate în coloana 1.

3. În cazul în care lista include diferite reguli aplicabile unor produse diferite care se încadrează la aceeași poziție, fiecare liniuță include denumirea referitoare la partea poziției care face obiectul regulii corespunzătoare în coloanele 3 sau 4.

4. În cazul în care, pentru o mențiune din primele două coloane, este prevăzută o regulă atât în coloana 3, cât și în coloana 4, exportatorul are opțiunea de a aplica regula din coloana 3 sau pe cea din coloana 4. În cazul în care nu există o regulă de origine în coloana 4, se aplică regula enunțată în coloana 3.

Nota 3

1. Dispozițiile articolului 4 din prezentul protocol privind produsele care au dobândit caracterul originar și sunt utilizate pentru fabricarea altor produse se aplică indiferent dacă acest caracter a fost dobândit în fabrica în care sunt utilizate aceste produse sau în altă fabrică din Uniunea Europeană sau din Ghana. De exemplu: Un motor de la poziția 8407, pentru care regula prevede că valoarea materialelor neoriginare care pot fi încorporate nu poate să depășească 40 % din prețul franco fabrică, este fabricat din „semifabricate obținute din forjare din alte oțeluri aliate” de la poziția ex 7224. Dacă semifabricatul a fost obținut în Uniunea Europeană prin forjarea unui lingou neoriginar, el a dobândit deja caracter originar prin aplicarea regulii prevăzute în listă pentru produsele de la poziția ex 7224. Prin urmare, semifabricatul poate fi considerat produs originar la calcularea valorii motorului, indiferent dacă a fost fabricat în aceeași fabrică sau într-o altă fabrică din Uniunea Europeană. Valoarea lingoului neoriginar nu trebuie deci luată în considerare la calcularea valorii materialelor neoriginare utilizate.

2. Regula din listă stabilește gradul minim de prelucrare sau de transformare cerut. Prin urmare, un grad mai ridicat de prelucrare sau transformare conferă, de asemenea, caracter originar; dimpotrivă, realizarea unui nivel mai redus de prelucrare sau transformare nu poate conferi caracterul originar. Astfel, dacă o regulă prevede că pot fi folosite materiale neoriginare care se află într-un anumit stadiu de fabricație, atunci este autorizată și folosirea respectivelor materiale care se află într-un stadiu mai puțin avansat de fabricație, însă nu este autorizată folosirea acestor materiale care se află într-un stadiu de fabricație mai avansat.

3. Fără a aduce atingere notei 3.2, în cazul în care o regulă autorizează folosirea materialelor de la orice poziție, atunci pot fi utilizate și materialele de la aceeași poziție cu produsul, însă sub rezerva restricțiilor specifice care pot fi cuprinse și în regulă. Cu toate acestea, expresia „fabricare pe bază de materiale de la orice poziție, inclusiv materiale de la poziția …” implică faptul că pot fi utilizate numai materialele încadrate la aceeași poziție ca și produsul a cărui denumire diferă de denumirea produsului așa cum apare în coloana 2 din listă.

4. În cazul în care o regulă din listă prevede că un produs poate fi fabricat din mai multe materiale, acest lucru înseamnă că pot fi utilizate unul sau mai multe dintre aceste materiale. Evident, regula nu implică obligativitatea utilizării simultane a tuturor acestor materiale. De exemplu: Regula aplicabilă țesăturilor de la pozițiile 5208-5212 prevede că se pot utiliza fibre naturale și că, printre altele, se pot utiliza și materiale chimice. Această regulă nu presupune că fibrele naturale și materialele chimice trebuie să fie folosite simultan; este posibil să se utilizeze una, cealaltă sau ambele.

5. Atunci când o regulă prevede, în listă, obligativitatea fabricării unui produs dintr-un anumit material, această condiție nu împiedică, în mod evident, utilizarea altor materiale care, prin natura lor, nu pot satisface condiția prevăzută de regulă (a se vedea și nota 6.3 privind textilele). De exemplu: Regula privind preparatele alimentare de la poziția 1904, care exclude în mod expres utilizarea cerealelor și a derivaților acestora, nu interzice desigur utilizarea sărurilor minerale, a materialelor chimice sau a altor aditivi în măsura care nu sunt obținuți din cereale. Cu toate acestea, regula respectivă nu se aplică produselor care, deși nu pot fi fabricate din materiale specificate pe listă, pot fi fabricate dintr-un material de aceeași natură aflat într-un stadiu de fabricație anterior. De exemplu: În cazul unui articol de îmbrăcăminte clasificat la ex capitolul 62 din Sistemul armonizat fabricat din materiale nețesute, în cazul în care se prevede că această categorie de articole poate fi fabricată numai din fire neoriginare, nu este permisă utilizarea materialelor textile nețesute, chiar dacă materialele nețesute nu pot fi obținute în mod normal din fire. În astfel de cazuri, materialul recomandat ar fi în mod normal cel aflat în stadiul de prelucrare imediat anterior firelor, adică în stadiul de fibră.

6. Atunci când o regulă din listă prevede două procentaje ale valorii maxime a materialelor neoriginare care pot fi folosite, aceste procentaje nu pot fi adunate. Cu alte cuvinte, valoarea maximă a tuturor materialelor neoriginare utilizate nu poate depăși niciodată cel mai mare procentaj dat. În plus, procentajele specifice care se aplică diferitelor materiale nu trebuie depășite ca urmare a acestor dispoziții.

Nota 4

1. Termenul „fibre naturale”, când este utilizată în listă, se referă la fibre, altele decât fibrele artificiale sau sintetice, și trebuie limitată la fibre în toate stadiile de dinaintea filării, inclusiv deșeurile, și, în cazul în care nu există dispoziții contrare, aceasta cuprinde fibrele care au fost cardate, pieptănate sau altfel lucrate pentru filare, dar nefilate.

2. Termenul „fibre naturale” include părul de cal de la poziția 0511, mătasea de la pozițiile 5002 și 5003, precum și lâna, părul fin sau grosier de animale de la pozițiile 5101‐5105, fibrele de bumbac de la pozițiile 5201‐5203 și alte fibre de origine vegetală de la pozițiile 5301-5305.

3. Termenii „pastă textilă”, „materiale chimice” și „materiale folosite la fabricarea hârtiei” utilizate în listă descriu materialele care nu sunt încadrate la capitolele 50‐63 din Sistemul armonizat și care pot fi utilizate la fabricarea fibrelor sau a firelor sintetice sau artificiale ori a firelor sau a fibrelor de hârtie.

4. Termenul „fibre sintetice sau artificiale discontinue” folosită în listă se referă la cablurile din filamente, fibrele discontinue și deșeurile din fibre sintetice sau artificiale discontinue de la pozițiile 5501‐5507.

Nota 5

1. Atunci când pentru un anumit produs din listă se face trimitere la prezenta notă introductivă, condițiile stabilite în coloana 3 nu trebuie să se aplice diferitelor materiale textile de bază utilizate la fabricarea acestui produs, care, luate împreună, reprezintă 10 % sau mai puțin din greutatea totală a tuturor materialelor textile de bază utilizate (a se vedea și notele 5.3 și 5.4 de mai jos).

2. Cu toate acestea, toleranța menționată la nota 5.1 se aplică numai produselor amestecate care au fost obținute din două sau mai multe materiale textile de bază. Materialele textile de bază sunt următoarele: — mătasea; — lâna; — părul grosier de animale; — părul fin de animale; — părul de cal; — bumbacul; — materialele utilizate la fabricarea hârtiei și hârtia; — inul; — cânepa; — iuta și alte fibre textile liberiene; — sisalul și alte fibre textile din genul Agave; — nuca de cocos, abaca, ramia și alte fibre textile vegetale; — filamentele sintetice; — filamentele artificiale; — filamentele conductoare de electricitate; — fibrele sintetice discontinue de polipropilenă; — fibrele sintetice discontinue de poliester; — fibrele sintetice discontinue de poliamidă; — fibrele sintetice discontinue de poliacrilonitril; — fibrele sintetice discontinue de poliimidă; — fibrele sintetice discontinue de politetrafluoretilenă; — fibrele sintetice discontinue de sulfură de polifenil; — fibrele sintetice discontinue de clorură de polivinil; — celelalte fibre sintetice discontinue; — fibrele artificiale discontinue din viscoză; — celelalte fibre artificiale discontinue; — firele de poliuretan segmentate cu segmente flexibile de polieter, izolate sau nu; — firele de poliuretan segmentate cu segmente flexibile de poliester, izolate sau nu; — produsele de la poziția 5605 (fire metalice și fire metalizate) formate dintr-un miez care constă fie într-o bandă îngustă de aluminiu, fie într-o peliculă de material plastic acoperită sau nu cu pulbere de aluminiu, cu o lățime de cel mult 5 mm, acest miez fiind inserat prin lipire între două pelicule de material plastic cu un lipici transparent sau colorat; — celelalte produse de la poziția 5605. De exemplu: Un fir de la poziția 5205 obținut din fibre de bumbac de la poziția 5203 și din fibre sintetice discontinue de la poziția 5506 este un fir amestecat. Din acest motiv, fibrele sintetice discontinue neoriginare care nu îndeplinesc regulile de origine (care impun fabricarea din materiale chimice sau paste textile) pot fi utilizate până la un nivel de 10 % din greutatea firului. De exemplu: O țesătură din lână de la poziția 5112 obținută din fire de lână de la poziția 5107 și fire din fibre sintetice discontinue de la poziția 5509 este o țesătură mixtă. Prin urmare, firele sintetice care nu îndeplinesc regulile de origine (care impun fabricarea din materiale chimice sau pastă textilă) sau firele de lână care nu îndeplinesc regulile de origine (care impun fabricarea din fibre naturale necardate, nepieptănate sau prelucrate altfel pentru filare) sau o combinație a acestor două tipuri de fire pot fi utilizate cu condiția ca greutatea lor să nu depășească 10 % din greutatea țesăturii. De exemplu: O țesătură textilă cu smocuri, de la poziția 5802, obținută din fire de bumbac de la poziția 5205 și dintr-o țesătură de bumbac de la poziția 5210 este un produs mixt doar dacă țesătura de bumbac este ea însăși o țesătură mixtă realizată din fire încadrate în două poziții separate sau dacă firele de bumbac folosite sunt ele însele amestecuri. De exemplu: În cazul în care țesătura textilă plușată în cauză este fabricată din fire de bumbac de la poziția 5205 și dintr-o țesătură sintetică de la poziția 5407, este evident că cele două fire utilizate sunt două materiale textile diferite și țesătura textilă plușată este un produs mixt.

3. În cazul produselor care încorporează „fire de poliuretan segmentate cu segmente flexibile de poliester, izolate sau nu”, această toleranță este de 20 % în ceea ce privește firele.

4. În cazul produselor formate dintr-un „miez care constă fie într-o bandă îngustă de aluminiu, fie într-o peliculă de material plastic acoperită sau nu cu pulbere de aluminiu, cu o lățime de cel mult 5 mm, acest miez fiind inserat prin lipire între două pelicule de material plastic”, toleranța în ceea ce privește acest miez este de 30 %.

Nota 6

1. Pentru produsele textile confecționate pentru care există în listă o notă de subsol care face trimitere la prezenta notă introductivă, pot fi utilizate garnituri sau accesorii din materiale textile care nu respectă regula stabilită în coloana 3 din listă în ceea ce privește produsul confecționat respectiv, cu condiția ca greutatea lor să nu depășească 10 % din greutatea totală a materialelor textile incluse. Garniturile și accesoriile din materialele textile în cauză sunt cele încadrate la capitolele 50-63 din Sistemul armonizat. Căptușelile și furniturile nu sunt considerate garnituri sau accesorii.

2. Garniturile, accesoriile și celelalte produse utilizate care conțin materiale textile nu trebuie să îndeplinească condițiile prevăzute în coloana 3, chiar dacă nu intră sub incidența notei 3.5.

3. În conformitate cu nota 3.5, garniturile, accesoriile sau alte produse neoriginare care nu conțin materiale textile pot fi utilizate fără restricții în cazul în care nu pot fi fabricate din materialele menționate în coloana 3 din listă. De exemplu ( 5 ), în cazul în care o regulă din listă prevede, pentru un anumit articol din material textil, cum ar fi o bluză, că trebuie să se utilizeze fire, acest lucru nu interzice utilizarea articolelor din metal, cum ar fi nasturii, deoarece aceștia din urmă nu se pot fabrica din materiale textile.

4. În cazul în care se aplică o regulă de procentaj, valoarea garniturilor și a accesoriilor trebuie luată în considerare la calcularea valorii materialelor neoriginare încorporate.

Nota 7

1. În sensul pozițiilor ex 2707, 2713-2715, ex 2901, ex 2902 și ex 3403, „tratamentele specifice” sunt următoarele: (a) distilare în vid; (b) redistilare printr-un procedeu de fracționare avansată ( 6 ); (c) cracare; (d) reformare; (e) extragere cu solvenți selectivi; (f) prelucrare prin următoarele operațiuni: tratare cu acid sulfuric concentrat, cu oleum sau cu anhidridă sulfurică; neutralizare cu agenți alcalini; decolorare și purificare cu pământ activ natural, pământ activat, cărbune activ sau bauxită; (g) polimerizare; (h) alchilare; (i) izomerizare.

2. În sensul pozițiilor 2710, 2711 și 2712, „tratamentele specifice” sunt următoarele: (a) distilare în vid; (b) redistilare printr-un procedeu de fracționare avansată ( 7 ); (c) cracare; (d) reformare; (e) extragere cu solvenți selectivi; (f) prelucrare prin următoarele operațiuni: tratare cu acid sulfuric concentrat, cu oleum sau cu anhidridă sulfurică; neutralizare cu agenți alcalini; decolorare și purificare cu pământ activ natural, pământ activat, cărbune activ sau bauxită; (g) polimerizare; (h) alchilare; (i) izomerizare; (j) desulfurarea cu hidrogen, numai în cazul uleiurilor grele de la poziția ex 2710, care produce o reducere cu cel puțin 85 % a conținutului de sulf al produselor tratate (metoda ASTM D 1266-59 T); (k) deparafinarea, printr-un alt procedeu decât filtrarea simplă, numai pentru produsele clasificate la poziția 2710; (l) numai în ceea ce privește uleiurile grele încadrate la poziția ex 2710, tratarea cu hidrogen, alta decât desulfurarea, la o presiune mai mare de 20 de bari și la o temperatură mai mare de 250 °C, cu utilizarea unui catalizator, în care hidrogenul constituie un element activ într-o reacție chimică. În schimb, tratamentele de finisare cu hidrogen a uleiurilor lubrifiante de la poziția ex 2710 care au, în special, drept scop îmbunătățirea culorii sau a stabilității (de exemplu, hidrofinisarea sau decolorarea) nu sunt considerate tratamente specifice; (m) numai în ceea ce privește păcura de la poziția ex 2710, distilarea atmosferică, cu condiția ca aceste produse să distileze ca volum, incluzând pierderile, mai puțin de 30 % la o temperatură de 300 oC, prin metoda ASTM D 86; (n) numai în ceea ce privește uleiurile grele altele decât motorina și păcura de la poziția ex 2710, tratamentul prin descărcări electrice de înaltă frecvență.

3. În sensul pozițiilor ex 2707, 2713-2715, ex 2901, ex 2902 și ex 3403, operațiunile simple, precum curățarea, decantarea, desalinizarea, separarea apei, filtrarea, colorarea, marcarea, obținerea unui conținut de sulf prin amestec de produse cu conținuturi diferite de sulf sau orice combinație a acestor operațiuni sau a unor operațiuni similare nu conferă caracterul originar.









ANEXA II LA PROTOCOLUL NR. 1

LISTA PRELUCRĂRILOR SAU A TRANSFORMĂRILOR CARE TREBU